Javaslat A TANÁCS HATÁROZATA az Európai Unió által a nemzetközi távközlési világkonferencián vagy annak előkészítése során a nemzetközi távközlési szabályozás felülvizsgálata kapcsán képviselendő álláspont meghatározásáról /* COM/2012/0430 final - 2012/0207 (NLE) */





INDOKOLÁS 1. A JAVASLAT HÁTTERE A Nemzetközi Távközlési Egyesület (ITU) az ENSZ szakosodott szerve, amelynek célja hatékony távközlési szolgáltatások révén előmozdítani a nemzetek közötti együttműködést, valamint a gazdasági és társadalmi fejlődést. Az Európai Uniónak mind a 27 tagállama szavazó tagja az ITU-nak, míg az Európai Bizottság szavazati joggal nem rendelkező ágazati tag. Az ITU 2010. évi meghatalmazotti értekezletén döntés született arról, hogy 2012. december 3. és 14. között Dubaiba nemzetközi távközléssel foglalkozó világkonferenciát (World Conference on International Telecommunications, WCIT) kell összehívni a nemzetközi távközlési szabályozás (ITR) felülvizsgálatára. Az ITR-ben a nemzetközi távközlési szolgáltatások nyújtására és működtetésére vonatkozó általános elveket rögzítették, 178 állam által aláírt nemzetközi egyezmény formájában. Jóllehet a szabályozás a nemzetközi (tehát nem a belföldi) távközlési szolgáltatásokra vonatkozik, vannak olyan elemei, amelyek közvetlenül érintik az uniós vívmányokban tárgyalt területeket, nevezetesen az elektronikus hírközlési keretszabályozást. Ezért az EU-nak gondoskodnia kell arról, hogy a nemzetközi távközlési szabályozás javasolt módosításai ne kerüljenek ellentmondásba az EU-ban alkalmazandó joggal, és ne korlátozzák az EU-t e joganyag jövőbeni módosításában. A Bizottság a fentiek fényében azt javasolja a Tanácsnak, hogy az EU-nak a nemzetközi távközlési szabályozás (ITR) felülvizsgálatát célzó Dubai tárgyalásokon való részvételére figyelemmel fogadja el a mellékelt határozatot. A javasolt tanácsi határozat jogalapja: az EUMSZ 218. cikkének (9) bekezdése a harmadik országokkal kötendő megállapodás vonatkozásában, valamint az EUMSZ 114. cikke azon kapcsolódó jogi eszközök vonatkozásában, amelyeket az EU az elektronikus távközlés területén korábban elfogadott, és amelyeket a harmadik országokkal kötött megállapodás érinthet. 2. A megbeszélések jellege és tárgya Amint azt korábban említettük, a nemzetközi távközlési szabályozás a nemzetközi távközlési szolgáltatások nyújtására és működtetésére vonatkozó általános elveket rögzít. Konkrét előírásokat határoz meg az alábbi területeken: 3. cikk Nemzetközi hálózat 4. cikk Nemzetközi távközlési szolgáltatások 5. cikk Életbiztonság és a távközlés elsőbbsége 6. cikk Díjak és számviteli gyakorlat 7. cikk Szolgáltatások felfüggesztése 8. cikk Információterjesztés 9. cikk Külön megállapodások 10. cikk Záró rendelkezések 1. függelék Általános számviteli rendelkezések 2. függelék A tengeri távközlésre vonatkozó további rendelkezések 3. függelék Távközlési szolgálatok és kiváltságok A tárgyalások során várhatóan felmerülnek olyan módosítási javaslatok, amelyek technológiai, jogi vagy piaci szempontból kiterjesztik a jelenlegi szabályok alkalmazási körét. Az ITU felállított egy tanácsi munkacsoportot a szabályozás felülvizsgálatára, és párhuzamosan folynak a regionális egyeztetések is. Az EU megfelelő regionális fóruma a Postai és Távközlési Igazgatások Európai Értekezlete (CEPT), amely 48 országot tömörít, köztük valamennyi uniós tagállamot. A CEPT munkájában az Európai Bizottság tanácsadói szerepben vesz részt, felszólalhat, de nem szavazhat. A tanácsi munkacsoport Dubai előtti utolsó ülésére 2012. június 20–22. között került sor Genfben. A CEPT 2012 szeptembere és novembere folyamán tart még előkészítő üléseket. 3. Az EU álláspontjának előkészítése A nemzetközi távközlési szabályozással kapcsolatos megbeszéléseken az EU tagállamai aktívan részt vettek mind az ITU tanácsi munkacsoportja, mind a CEPT keretében. A CEPT által a WCIT elé való terjesztésre megfontolandó európai közös álláspontok némelyikét például a tagállamok szövegezték. Az Európai Bizottság a jelenlegi státuszából fakadó korlátok ellenére szintén tevékeny volt mindkét fórumon. 2012/0207 (NLE) Javaslat A TANÁCS HATÁROZATA az Európai Unió által a nemzetközi távközlési világkonferencián vagy annak előkészítése során a nemzetközi távközlési szabályozás felülvizsgálata kapcsán képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 114. cikkére, valamint 218. cikke (9) bekezdésére, mivel: (1) A nemzetközi távközlési szabályozást (ITR) 1988-ban fogadták el Melbourne-ben a Távíró- és Telefonszolgáltatók Világkonferenciáján (WATTC), és azóta nem változott. (2) Az Európai Unió valamennyi tagállama aláíró fele az egyezménynek. (3) A Nemzetközi Távközlési Egyesület (ITU) 2012. december 3. és 14. között Dubaiba nemzetközi távközlési világkonferenciát (World Conference on International Telecommunications, WCIT) hív össze a nemzetközi távközlési szabályozás (ITR) felülvizsgálatára. (4) Az Európai Unió rendelkezik a távközlés területének szabályozására elfogadott jogszabályokkal, különös tekintettel a következőkre: a) az Európai Parlament és a Tanács 2009. november 25-i 2009/140/EK irányelve az elektronikus hírközlő hálózatok és elektronikus hírközlési szolgáltatások közös keretszabályozásáról szóló 2002/21/EK irányelv, az elektronikus hírközlő hálózatokhoz és kapcsolódó eszközökhöz való hozzáférésről, valamint azok összekapcsolásáról szóló 2002/19/EK irányelv és az elektronikus hírközlő hálózatok és az elektronikus hírközlési szolgáltatások engedélyezéséről szóló 2002/20/EK irányelv módosításáról; b) Az Európai Parlament és a Tanács 2009. november 25-i 2009/136/EK irányelve az egyetemes szolgáltatásról, valamint az elektronikus hírközlő hálózatokhoz és elektronikus hírközlési szolgáltatásokhoz kapcsolódó felhasználói jogokról szóló 2002/22/EK irányelv, az elektronikus hírközlési ágazatban a személyes adatok kezeléséről, feldolgozásáról és a magánélet védelméről szóló 2002/58/EK irányelv és a fogyasztóvédelmi jogszabályok alkalmazásáért felelős nemzeti hatóságok közötti együttműködésről szóló 2006/2004/EK rendelet módosításáról; c) a Bizottság 2002. szeptember 16-i 2002/77/EK irányelve az elektronikus hírközlő hálózatok és elektronikus hírközlési szolgáltatások piacain belüli versenyről. (5) A szabályozásban tervezett változtatások közül több is érinti a nemzetközi távközlés olyan vetületét, amely az európai uniós vívmányok és az uniós szakpolitikák hatálya alá tartozik, például a szabályozó hatóságok és a független kereskedelmi üzemeltetők kapcsolata, a barangolás vagy a személyes adatok védelme. Mivel a nemzetközi távközlési szabályozás betartása kötelező a felekre nézve (hacsak egy fél hivatalosan nem emel kifogást egy módosítás ellen), az Európai Uniónak álláspontot kell kialakítania a javasolt módosítások azon elemeivel kapcsolatban, amelyek az uniós jogra joghatást gyakorolhatnak. (6) A nemzetközi távközlési világkonferencián (WCIT) képviselendő európai uniós álláspontot úgy kell kialakítani, hogy biztosítsa a szabályozás módosításainak összhangját az uniós vívmányokkal. (7) Az Európai Bizottság tájékoztatni fogja az ITU-t az Európai Unió és annak tagállamai ilyen kérdésekre vonatkozó hatásköréről. (8) A CEPT keretében már sor került olyan találkozókra, amelyek a nemzetközi távközlési szabályozás felülvizsgálatára vonatkozó európai közös álláspontot készítik elő, ELFOGADTA EZT A HATÁROZATOT: 1. cikk A 2012. december 3. és 14. között tartandó nemzetközi távközlési világkonferencián (WCIT) az Európai Unió álláspontja a hatáskörébe tartozó kérdésekben az, hogy a nemzetközi távközlési szabályozás (ITR) bármely módosítása összhangban kell legyen az uniós vívmányokkal, és segítenie kell az Unió céljainak elérését. Az Európai Bizottság az I. mellékletben foglaltaknak megfelelően képviseli az Európai Unió álláspontját a hatáskörébe tartozó ügyekben. 2. cikk A nemzetközi távközlési világkonferencián megtárgyalandó egyéb kérdésekben a tagállamok törekszenek közös álláspont kialakítására. Kelt Brüsszelben, -án/-én. a Tanács részéről az elnök MELLÉKLET 1. A nemzetközi távközlési világkonferenciával (WCIT) kapcsolatban az Európai Unió elsődleges célja, hogy a nemzetközi távközlési szabályozás (ITR) bármely módosítása hozzájáruljon az információs társadalom kiépítéséhez világszerte minden polgár és távközlési felhasználó, és különösen az Európai Unió fogyasztóinak előnyére, továbbá megfeleljen az uniós vívmányoknak és szakpolitikáknak. 2. Az Európai Unió a 2012. december 3. és 14. között Dubaiban tartandó nemzetközi távközlési világkonferencián és annak előkészítő ülésein felmerülő javaslatokkal kapcsolatban a következő álláspontokat képviseli: a) nem támogat olyan javaslatokat, amelyek ellentétesek az uniós vívmányokkal, vagy amelyek az uniós vívmányokban előírtakon túlmutató kötelezettséget rónak a szolgáltatókra; b) támogatja az olyan javaslatokat, amelyek tiszteletben tartják az ITU tagállamainak szuverenitását, különösen ha elismerik, hogy egyes kérdések, például a számítástechnikai bűnözés, a tartalmak, a nemzetvédelem és a nemzetbiztonság kapcsán, nemzeti hatáskörbe tartoznak; c) támogatja az olyan javaslatokat, amelyek célja, hogy a felülvizsgált szabályozás magas szintű, stratégiai és technológiasemleges maradjon, és ellenzi azokat a javaslatokat, amelyek kötelezővé tennék az ITU ajánlásait a tagállamokra vagy az üzemeltető ügynökségekre nézve; d) támogatja a szabályozás jelenlegi hatályát és az ITU jelenlegi hatáskörét fenntartó javaslatokat, és ellenzi a szabályozás hatályának kiterjesztését olyan kérdésekre, mint az internetes forgalom irányítása vagy a tartalom; e) támogatja a nemzetközi távközlés kontextusában az emberi jogokat védő javaslatokat, a magánbeszélgetések kontextusában a magánélet és a személyes adatok védelmét (figyelemmel a fenti 2. a) pontra); f) támogatja a nemzetközi távközlési adatforgalom bonyolítására szolgáló hálózatok védelmével kapcsolatos nemzetközi együttműködés fokozására irányuló intézkedéseket; g) támogatja a versenyt ösztönző intézkedéseket, így a nemzetközi adatforgalmi árak csökkentésére, az árazás nagyobb átláthatóságra irányuló javaslatokat, amelyek kereskedelmi megbeszélések alapján a szabad és egyenlő feltételeket biztosító kereskedelmen alapulnak; h) nem támogatja az ITU keretén belül az üzemeltetők közötti vitarendezést szolgáló mechanizmus létrehozására irányuló javaslatokat, mivel erre nincs szükség; i) támogatja a tengeri távközlés gazdaságilag hatékony díjazásának biztosítását célzó javaslatokat. A fenti 2. a) pont egyértelműsége érdekében az EU csak a következő, az uniós rendelkezések alkalmazandóságára vonatkozó nyilatkozat mellett hagyhat jóvá bármely eredményt: „A nemzetközi távközlési világkonferencia (Dubai, 2012.) záró okmányának aláírásakor az Európai Unió tagállamainak küldöttei kijelentik, hogy e tagállamok az Európai Uniót létrehozó szerződésben foglalt kötelezettségeikkel összhangban fogják alkalmazni a nemzetközi távközlési szabályozást.”